Urmareste Modifică dimensiunea fontului: Play

Timişoara, 5 feb /Agerpres/ - Deputatul liberal de Timiş Pavel Popescu a declarat duminică, la Timişoara, că ar fi ''o mare greşeală'' ca PNL sau un posibil guvern de tehnocraţi să preia guvernarea în momentul de faţă, în cazul unei demisii a actualului guvern.



''PSD este votat legitim de o majoritate de oameni, ei trebuie să-şi asume guvernul, dar totuşi, în opinia mea, acest guvern este unul slab, care ar putea fi oricând înlocuit, în cazul unei demisii, de un guvern format din oameni capabili, care există în PSD'', a afirmat Pavel Popescu, într-o conferinţă de presă.



Deputatul crede că PSD are oameni profesionişti şi potenţial de reformare a partidului.



''Cred că şi din punct de vedere strategic ar fi bine pentru PSD să demită acest guvern (...), dar să urmeze tot un guvern PSD, format din oameni care nu-şi vor delega aceleaşi atribuţii impuse (de Dragnea, n.r.), oameni care există în PSD (...). PSD poate fi reformat din interiorul său'', a explicat parlamentarul liberal.



Totodată, Pavel Popescu a susţinut că există o punte între OUG 13/2017 şi OUG 9/2017, prin care ''pur şi simplu se dă mână liberă'' tuturor celor implicaţi în administraţiile locale, de la şefi de consilii judeţene la primari, să cheltuiască bani, să facă ''acel abuz în serviciu de până la 200.000 de lei''.



''Această OUG nr. 9/2017 abrogă nişte articole extrem de importante. Cele două articole vizate spun că 'angajarea cheltuielilor din aceste bugete (locale, n.r.) se face numai în limita creditelor bugetare aprobate', respectiv, că 'angajarea şi utilizarea creditelor bugetare în alte scopuri decât cele aprobate atrag răspunderea celor vinovaţi în condiţiile legii'. Dar aceste articole sunt practic suspendate prin OUG nr.9/2017'', a detaliat deputatul liberal.



El a spus că astfel, până la 1 ianuarie 2018, ''PSD suspendă atragerea răspunderii celor vinovaţi în condiţiile legii, în utilizarea creditelor bugetare în alte scopuri decât cele aprobate şi legiferează, conectat cu OUG 13, furtul în stil mare în administraţiile locale''.



Pavel Popescu le-a lansat şi un mesaj parlamentarilor timişeni din PSD şi ALDE, de ''delimitare faţă de OUG nr. 13 şi de Liviu Dragnea''. AGERPRES/(A - autor: Otilia Halunga; editor: Nona Jalbă)